In nomine Patris et Filii et Spiritus Sancti. Nos fratres ego scilicet Vuido et Josseranus et Torrencus filii Ruritii de Turre, laudante matre nostra, d[on]amus Deo et sancte Marie Alpensi et domino Vidoni Alpensis loci abbati, et tam presentibus monachis quam ibidem futuris, allodium quod habemus in valle que Megevola nuncupatur, tam pro redemptione animarum nostrarum quam omnium parentum nostrorum, tam viventium quam defunctorum, et tamen aliquid de bonis Alpensis ecclesie XV solidos accepimus. Hoc allodium his terminatur terminis ex una parte a torrente que de Diuma descendit, ex altera parte ab aqua que Ressia nominatur, ex alia parte porrigitur usque ad locum quem Dorjonem indigene vocant. Hoc autem retinemus ibi, ut, si forte contigerit, quod aliquis in predicto allodio forifaciat ad nos primitus recurrant, et si penes nos facte injurie emendationem habere nequiverint, nos cum eis ad conquirendam vindictam ubi libuerit pergemus. Preterea hoc inchartamus, ut si Alpensis locus destructus fuerit, predictum allodium in nostro dominio revertatur, sic tamen ut, si iterum a monachis Alpensibus reedificatus fuerit, ad eos ea liberalitate quam supra scripsimus revertatur. Hoc idem retinemus ut nobis liceat in predicto allodio quot[d]ies libuerit venari. Hujus donationis sunt testes Vulliermus de Fulciniaco et filii ejus Rodulfus, Giroldus et Ludovicus et Rodulfus filius Othonis de Turre, Dodoz de Salatio, Sayvinus filius Augeronis de Fulciniaco.